Politiet har de seneste dage raset over statsadvokat Lise-Lotte Nilas’ efterforskning i en klagesag, hvor hun efter to et halvt år opgav at finde frem til de betjente, der er klaget over.



Men noget kunne tyde på, at ledelsen i Københavns Politi ikke har haft travlt med at hjælpe statsadvokaten med at finde frem til betjentene, som under klimatopmødet i 2009 kørte rundt med en uskyldig flyttemand, der ved en fejl var blevet anholdt i en antiterroraktion.



En gennemgang af korrespondancen i sagen viser, at Københavns Politi første gang videresendte oplysninger til brug for statsadvokatens efterforskning i december 2010 - et helt år efter anholdelsen under klimatopmødet, og først tre måneder efter at statsadvokaten havde bedt politiet om oplysninger i sagen.

»Trods ihærdige forsøg har det desværre ikke været muligt at få den pågældende transportvogn, og dermed det implicerede politipersonale, identificeret«, skrev statsadvokaten derfor 21. december 2010 i et foreløbigt svar til flyttemanden.



To måneder senere viste det sig, at et billede fra selve anholdelsesaktionen - det billede, som ledsager denne artikel - i sin tid var blevet bragt på Ekstra Bladets hjemmeside.

Politiken bragte billedet, og advokat Bjørn Elmquist indsendte det til statsadvokaten, som på den baggrund igen anmodede Københavns Politi om at lede efter de forsvundne politifolk.